Forslag til Europa-Parlamentets, Rådets og Kommissionens afgørelse om statutten og de almindelige betingelser for udøvelse af hvervet som europæisk tilsynsførende for databeskyttelse

(forelagt af Kommissionen)

BEGRUNDELSE

Fællesskabets institutioner og organer behandler regelmæssigt personoplysninger som led i deres arbejde. F.eks. udveksler Kommissionen personoplysninger med medlemsstaterne inden for rammerne af den fælles landbrugspolitik, forvaltningen af toldordningen og strukturfondene samt andre fællesskabspolitikker, herunder uddannelse, kultur og forskning. For at sikre, at fysiske personer beskyttes i forbindelse med fællesskabsinstitutionernes og -organernes behandling af deres personoplysninger, og at medlemsstaterne ikke skal finde det nødvendigt at regulere denne udveksling af oplysninger af hensyn til databeskyttelsen, er der med Amsterdam-traktaten indført en specifik bestemmelse i denne henseende i traktaten om oprettelse af Det Europæiske Fællesskab. I henhold til denne nye artikel 286 skal Fællesskabets institutioner og organer anvende fællesskabsreglerne om beskyttelse af personoplysninger, som hovedsagelig er fastsat i direktiv 95/46/EF og 97/66/EF, fra den 1. januar 1999. Det fastsættes ligeledes i denne artikel, at gennemførelsen af disse regler skal overvåges af en uafhængig kontrolinstans. Det er i øvrigt af samme årsag, at man i Den Europæiske Unions charter om grundlæggende rettigheder har indsat en artikel 8 om beskyttelse af personoplysninger.

Fællesskabslovgiveren har efterkommet dette ønske i traktaten ved Europa-Parlamentets og Rådets forordning (EF) nr. 45/2001 av den 18 december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger.

I forordningen fastsættes en række principper, som gælder for de behandlinger af personoplysninger, der foretages af Fællesskabets institutioner og organer. Ud over disse mere materielle bestemmelser indeholder forordningen bestemmelser om oprettelse af en uafhængig kontrolinstans kaldet Den Europæiske Tilsynsførende for Databeskyttelse, der har til opgave at sikre overholdelsen af forordningens bestemmelser. Den tilsynsførende bistås af Den Europæiske Assisterende Tilsynsførende for Databeskyttlese.

Det fastsættes desuden i forordningen, at Europa-Parlamentet, Rådet og Kommissionen efter fælles aftale fastsætter statutten og de almindelige betingelser for udøvelsen af hvervet som Europæisk Tilsynsførende for Databeskyttelse, navnlig løn, tillæg og enhver fordel, som træder i stedet for løn. Det skal i denne henseende bemærkes, at de fleste elementer, der bør indgå i statutten for den tilsynsførende, herunder den assisterende tilsynsførende, allerede er fastsat i selve forordningen. Den indeholder således en række specifikke garantier med henblik på at sikre den tilsynsførendes uafhængighed, herunder med hensyn til udnævnelse og fratræden, embedsperiode og forbudet mod at modtage instrukser fra andre. For at udøve sit hverv i henhold til forordningen gives den tilsynsførende en række egne beføjelser.

Der er dog to vigtige elementer i statutten og de almindelige betingelser for udøvelsen af hvervet som tilsynsførende, der endnu ikke er blevet fastsat. Det drejer sig om den tilsynsførendes og den assisterende tilsynsførendes vederlag og hjemsted.

Det er for så vidt angår vederlaget vigtigt at sikre, at den tilsynsførende garanteres en status, der står mål med hvervet, som er at føre kontrol med Fællesskabets institutioner og organer, samt med den tilsynsførendes kompetence og uafhængighed. Der skal desuden tages højde for, hvor stor en indflydelse ombudsmanden som organ har haft på definitionen af den tilsynsførendes institutionelle profil i forordningen. Det er således ikke tilfældigt, at en lang række elementer i statutten for Den Europæiske Ombudsmand har fundet genanvendelse i de afsnit i forordningen, der vedrører Den Tilsynsførende for Databeskyttelse, og at budgetbevillingen findes i afsnit VIII i Den Europæiske Unions almindelige budget, der i øjeblikket indeholder en post vedrørende ombudsmanden. Man har ved udarbejdelsen af forordningen desuden ladet sig inspirere af den eksisterende praksis i visse medlemsstater, hvor den myndighed, der fører kontrol med beskyttelsen af personoplysninger, er et uafhængigt enmandsorgan, der ofte går under betegnelsen "ombudsmand". Det foreslås derfor, at Den Europæiske Tilsynsførende for Databeskyttelse med hensyn til vederlag og fordele sidestilles med Den Europæiske Ombudsmand, der igen sidestilles med en dommer ved Domstolen for De Europæiske Fællesskaber for så vidt angår løn, tillæg og alderspension.

Der skal med hensyn til den assisterende tilsynsførendes vederlag tages højde for, at det i statutten er nødvendigt at opfylde to krav. For det første skal den assisterende tilsynsførende udnævnes efter samme procedure og for samme embedsperiode som den tilsynsførende, og den assisterende tilsynsførende skal assistere den tilsynsførende i alle dennes opgaver og træde i stedet for den tilsynsførende, hvis denne er fraværende eller forhindret. Dette kræver, at statutten, herunder vederlaget, for den assisterende tilsynsførende skal ligge tæt op ad den tilsynsførendes statut og løn. For det andet skal der etableres et hiarki mellem de to hverv, der afspejler den forskel, der bør opretholdes mellem den tilsynsførende og den person, der assisterer og fungerer som stedfortræder. Det foreslås derfor at sidestille den assisterende tilsynsførende med justitssekretæren ved EF-Domstolen for så vidt angår vederlag, tillæg og alderspension. Justitssekretæren er nemlig underlagt samme forordninger som Domstolens dommere med hensyn til fastsættelsen af deres lønningsregulativ, herunder med hensyn til løn, tillæg og alderspension. Der findes desuden et vist hiarki mellem dommerne og justitssekretæren, eftersom dommernes månedlige grundløn udgør 112% af grundlønnen for en tjenestemand ved De Europæiske Fællesskaber på sidste trin i lønklasse A1, mens justitssekretærens månedlige grundløn udgør 101% af samme tjenestemands grundløn [1].

[1] Rådets forordning (EKSF, EØF, EURATOM) nr. 1546/73 af 4. juni 1973, EFT L 155 af 11.6.1973, s. 8.

Den Europæiske Tilsynsførende for Databeskyttelse skal som en logisk konsekvens af sit hverv være etableret i nærheden af de institutioner, der skal kontrolleres. Størstedelen af Kommissionens tjenestegrene, Rådets sekretariat, det Økonomiske og Sociale Udvalg, og Regionsudvalget findes i Bruxelles. Disse tjenestegrene er desuden ansvarlige for de fleste af de behandlinger af personoplysninger, der foretages af Fællesskabets institutioner og organer. Hvad angår de øvrige fællesskabsinstitutioner og -organer, som er fordelt mellem de forskellige medlemsstater, befinder Bruxelles sig i det geografiske centrum, og der findes passende transportforbindelser mellem Bruxelles og resten af Unionen. For at fremme en harmonisk udvikling af den tilsynsførendes hverv foreslås det derfor at vælge Bruxelles som hjemsted for Den Europæiske Tilsynsførende for Databeskyttelse.

Kommissionen henviser desuden til den store rolle, som den tilsynsførende kommer til at indtage i det system for beskyttelse af personoplysninger, der er fastsat i forordningen. Dels er den tilsynsførende garant for, at de berørte personers personoplysninger behandles af Fællesskabets institutioner og organer i fuld overensstemmelse med principperne i forordningen, herunder på grundlag af diverse undersøgelser, som den tilsynsførende kan foretage, enten på eget initiativ eller som følge af en klage, eller på grundlag af forudgående kontrol af visse behandlinger.

Dels vil den tilsynsførende kunne udforme sin indsats således, at det generelle system for databeskyttelse, der fastsættes i forordningen, gives den fleksibilitet, som er nødvendig for at kunne finde anvendelse i forskellige situationer, som det ikke har været muligt at tage højde for i forordningen, og dette med forbehold for, at der stilles passende garantier. Den tilsynsførende kan således give tilladelse til overførsel af personoplysninger til et tredjeland eller en international organisation, der ikke sikrer et passende beskyttelsesniveau. Den tilsynsførende kan give dispensation for princippet om forbud mod behandling af følsomme oplysninger og mod individuelle afgørelser, der træffes automatisk. Den tilsynsførende kan ligeledes tillade behandlingen af visse trafik- og faktureringsdata, der anvendes inden for rammerne af telekommunikationsnetværk, ud over det, som forordningen generelt tillader.

Kommissionen er derfor af den opfattelse, at den for sit vedkommende bør træffe de nødvendige foranstaltninger, for at Den Europæiske Tilsynsførende for Databeskyttelse udnævnes og kan påbegynde sin virksomhed så hurtigt som muligt. Kommissionen agter især at handle inden for rammerne af budgetproceduren for at sikre, at den tilsynsførende, der udpeges, hurtigst muligt får rådighed over de menneskelige og finansielle ressourcer, som er nødvendige for at udøve sit hverv, og dette naturligvis i overensstemmelse med de beføjelser på budgetområdet, der er fastsat i traktaten. Kommissionen agter derfor hurtigst muligt at sende budgetmyndigheden en ændringsskrivelse til det forløbige budgetforslag for 2002 indeholdende et overslag over de nødvendige ressourcer for den tilsynsførende på grundlag af nærværende forslag. Kommissionen ønsker efterfølgende at kunne foretage en indkaldelse af ansøgninger til stillingen som tilsynsførende og assisterende tilsynsførende i overensstemmelse med forordningens artikel 42 senest den 1. november 2001.

Kommissionen opfordrer Europa-Parlamentet og Rådet til sammen med Kommissionen at gøre en fælles indsats, for at de europæiske borgere hurtigst muligt kan drage fordel af Den Europæiske Tilsynsførende for Databeskyttelse med henblik på at sikre deres grundlæggende rettighed til beskyttelse af personoplysninger i forbindelse med fællesskabsinstitutionernes og -organernes behandling heraf.

Forslag til Europa-Parlamentets, Rådets og Kommissionens afgørelse om statutten og de almindelige betingelser for udøvelse af hvervet som europæisk tilsynsførende for databeskyttelse

EUROPA-PARLAMENTET, RÅDET FOR DEN EUROPÆISKE UNION OG KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 45/2001 av den 18 december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger, særlig artikel 43 [2],

[2] EFT L 8 af 12.1.2001, s. 1.

under henvisning til forslag fra Kommissionen [3], og

[3] EFT C af , s. .

ud fra følgende betragtninger:

(1) Den Europæiske Tilsynsførende for Databeskyttelse er en uafhængig kontrolmyndighed, som har til opgave at overvåge fællesskabsinstitutionernes og -organernes overholdelse af de fællesskabsretsakter, der vedrører beskyttelsen af fysiske personer i forbindelse med behandling af personoplysninger og fri udveksling af disse oplysninger.

(2) En effektiv oprettelse af denne uafhængige kontrolmyndighed kræver fastsættelse af statutten og de almindelige betingelser for udøvelsen af hvervet som Europæisk Tilsynsførende for Databeskyttelse og som Europæisk Assisterende Tilsynsførende for Databeskyttelse.

(3) De fleste elementer, der bør indgå i statutten og de almindelige betingelser for udøvelsen af hvervet som Europæisk Tilsynsførende for Databeskyttelse, er allerede fastsat i selve forordningen. Den indeholder de nødvendige bestemmelser om udnævnelsen af Den Europæiske Tilsynsførende for Databeskyttelse og af Den Europæiske Assisterende Tilsynsførende for Databeskyttelse og om deres menneskelige og finansielle ressourcer, uafhængighed, tavshedspligt, opgaver og beføjelser.

(4) Der er dog to vigtige elementer i statutten, der ikke fremgår af forordningen, og som endnu mangler at blive fastsat. Det drejer sig om den tilsynsførendes og den assisterende tilsynsførendes løn, tillæg og enhver fordel, som træder i stedet for løn, samt de tilsynsførendes hjemsted.

(5) Den Europæiske Tilsynsførende for Databeskyttelse skal have et vederlag, der ligger på samme niveau som Den Europæiske Ombudsmands vederlag, eftersom det er nødvendigt at sikre, at den tilsynsførende har en status svarende til sine opgaver og beføjelser, og fordi man ved udarbejdelsen af forordningen i betydeligt omfang har ladet sig inspirere af Den Europæiske Ombudsmand med hensyn til definitionen af den tilsynsførendes institutionelle profil. Den Europæiske Ombudsmand er for sit vedkommende sidestillet med en dommer ved Domstolen for De Europæiske Fællesskaber for så vidt angår vederlag, tillæg og alderspension.

(6) Den assisterende tilsynsførende skal sidestilles med justitssekretæren ved Domstolen for De Europæiske Fællesskaber for så vidt angår vederlag, tillæg og alderspension, således at der etableres et hiarki mellem den tilsynsførende og den assisterende tilsynsførende, samtidig med at de er underlagt samme lønningsregulativ, der svarer til deres udnævnelsesprocedure, embede og opgaver.

(7) Den Europæiske Tilsynsførende for Databeskyttelse skal have sit hjemsted i Bruxelles for at sikre den geografiske nærhed, der på grund af de arbejdsopgaver, der skal udføres, skal være mellem Den Europæiske Tilsynsførende og Fællesskabets institutioner og organer, der er underlagt den tilsynsførendes kontrol, samt for at fremme en harmonisk gennemførelse af disse opgaver -

TRUFFET FØLGENDE AFGØRELSE:

Artikel 1 Vederlag til Den Europæiske Tilsynsførende for Databeskyttelse

Den Europæiske Tilsynsførende for Databeskyttelse sidestilles med en dommer ved Domstolen for De Europæiske Fællesskaber for så vidt angår fastsættelse af løn, tillæg og alderspension, samt enhver anden fordel, der træder i stedet for løn.

Artikel 2 Vederlag til Den Europæiske Assisterende Tilsynsførende for Databeskyttelse

Den Europæiske Assisterende Tilsynsførende for Databeskyttelse sidestilles med justitssekretæren ved Domstolen for De Europæiske Fællesskaber for så vidt angår fastsættelse af løn, tillæg og alderspension, samt enhver anden fordel, der træder i stedet for løn.

Artikel 3 Hjemsted

Den Europæiske Tilsynsførende for Databeskyttelse og Den Europæiske Assisterende Tilsynsførende for Databeskyttelse har deres hjemsted i Bruxelles.

Artikel 4

Denne afgørelse træder i kraft dagen efter offentliggørelsen i De Europæiske Fællesskabers Tidende.

Udfærdiget i Bruxelles, den

På vegne af På vegne af Rådet for På vegne af Kommissionen for Europa-Parlamentet Den Europæiske Union De Europæiske Fællesskaber Formand Formand Formand